URDHËR 
Nr. 357, datë 29.7.2022

PËR MIRATIMIN E RREGULLORES “PËR PËRCAKTIMIN E KUSHTEVE SHTESË PËR NJOHJEN E ORGANIZATAVE PRODHUESE”

Në mbështetje të pikës 4, të nenit 102 të Kushtetutës, të pikës 2, të nenit 62, të ligjit nr. 64/2012, “Për peshkimin”, 
URDHËROJ:

1. Miratimin e rregullores “Për përcaktimin e kushteve shtesë për njohjen e organizatave prodhuese”, sipas tekstit që i bashkëlidhet këtij urdhri dhe është pjesë përbërëse e tij. 
2. Ngarkohet Drejtoria e Politikave dhe Programeve të Peshkimit dhe Akuakulturës dhe Drejtoria e Shërbimeve të Peshkimit dhe Akuakulturës për ndjekjen dhe zbatimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

RREGULLORE 
PËR PËRCAKTIMIN E KUSHTEVE SHTESË PËR NJOHJEN E ORGANIZATAVE PRODHUESE

Neni 1
Qëllimi

Qëllimi i kësaj rregulloreje është përcaktimi i kushteve shtesë për njohjen e organizatave prodhuese të sektorit të peshkimit dhe akuakulturës sipas neneve 61 dhe 61/1 të ligjit nr. 64/2012 “Për peshkimin”, të ndryshuar dhe neneve 44/1-44/2 të ligjit nr. 103/2016 “Për akuakulturën” , i ndryshuar.

Neni 2
Organizata prodhuese

Organizatë prodhuese nënkupton çdo organizatë prodhuese të peshkimit dhe akuakulturës që krijohet me nismën e prodhuesve sipas pikës 1, të nenit 61 të ligjit nr. 64/2012 “Për peshkimin”, të ndryshuar, dhe nenit 44/1 të ligjit “Për akuakulturën”, të ndryshuar.

Neni 3
Njohja e organizatave prodhuese

Ministria mund të njohë si organizatë prodhuese çdo grup të krijuar me iniciativën e prodhuesve në sektorin e peshkimit ose akuakulturës, me kusht që:
a) të respektojë parimet e përmendura në nenin 4 të kësaj Rregulloreje dhe rregullat e miratuara për zbatimin e tyre;
b) të kryejë një veprimtari ekonomike të mjaftueshme, veçanërisht për sa i përket numrit të anëtarëve ose vëllimit të prodhimit të tregtueshëm;
c) të ketë seli qendrore brenda territorit të Republikës së Shqipërisë me personalitet juridik sipas legjislacionit në fuqi;
ç) të ndjekë objektivat përcaktuar në nenin 61/1, të ligjit nr. 64/2012 “Për peshkimin”, të ndryshuar, dhe të nenit 44/2, të ligjit “Për akuakulturën” të ndryshuar;
d) të zbatojë rregullat në fuqi të konkurrencës;
dh) të mos abuzojë me pozitën dominuese në një treg të caktuar;
e) të sigurojë informacion të detajuar dhe të përshtatshëm në lidhje me anëtarët, administrimin dhe burimet e financimit.

Neni 4 
Funksionimi i brendshëm i organizatave prodhuese

Funksionimi i brendshëm i organizatave prodhuese, bazohet në parimet e mëposhtme:
a) pajtueshmërinë nga anëtarët me rregullat e miratuara nga organizata në lidhje me shfrytëzimin, prodhimin dhe tregtimin të produkteve të peshkimit;
b) mosdiskriminimit ndërmjet anëtarëve, veçanërisht në lidhje me kombësinë ose vendin e themelimit;
c) vendosja e një kontributi financiar për anëtarët për financimin e organizatës;
ç) funksionimin demokratik që lejon anëtarët të kontrollojnë organizatën dhe vendimet e saj;
d) zbatimi i sanksioneve efektive, bindëse dhe proporcionale në rast mosrespektimi të detyrimeve të përcaktuara nga rregulloret e brendshme të organizatës, veçanërisht në rast të mospagesës së kontributeve financiare; 
dh) përcaktimi i rregullave që kanë të bëjnë me pranimin e anëtarëve të rinj dhe përjashtimin e anëtarëve ekzistues;
e) përcaktimi i rregullave kontabël dhe buxhetore të nevojshme për menaxhimin e organizatës.

Neni 5
Procedura dhe forma e kërkesës për njohjen e organizatave prodhuese 

1. Brenda tre muajve nga marrja e një kërkese për njohje, Ministria informon me shkrim organizatën prodhuese për vendimin e saj. Në rast refuzimi, vendimi duhet të jetë i arsyetuar. 
2. Informacioni që duhet të përfshihet në kërkesën për njohjen e organizatave prodhuese:
a) statuti i organizatës prodhuese, akti i themelimit, vendimi i gjykatës për regjistrimin dhe numri i identifikimit të personit të tatueshëm (NIPT);
b) rregullat për funksionimin e brendshëm, sipas përcaktimeve të nenit 4 të kësaj Rregulloreje; 
c) emrat e personave që mund të veprojnë në emër dhe për llogari të organizatës prodhuese;
ç) evidenca që organizata prodhuese zbaton kushtet e njohjes;
d) detajet e aktiviteteve të kryera prej saj, duke përfshirë fushën e veprimtarisë dhe produktet e peshkimit dhe akuakulturës për të cilat kërkohet njohja.

Neni 6 
Kontrollet dhe tërheqja e njohjes 

1. Ministria kryen kontrolle në intervale të rregullta për të verifikuar nëse organizatat prodhuese janë në përputhje me kushtet e njohjes të parashikuara në nenin 3 të kësaj rregulloreje, në ligjin nr. 64/2012 “Për peshkimin”, të ndryshuar dhe në ligjin nr. 103/2016 “Për akuakulturën”, të ndryshuar. 
2. Mospërputhja me kushtet e njohjes sjell revokimin e saj.

Neni 7
Kushtet dhe procedura për revokimin e njohjes së organizatave prodhuese

1. Kur Ministria synon të revokojë njohjen e një organizate prodhuese, njofton organizatën për arsyet e revokimit. 
2. Ministria i jep mundësinë organizatës në fjalë mundësinë për të paraqitur qëndrimin e saj brenda dy muajve nga marrja e njoftimit. 

Neni 8
Komunikimi i vendimit 

Ministria njofton vendimin mbi dhënien ose tërheqjen e njohjes brenda një periudhe tremujore nga marrja e tij.
Neni 9
Informacioni mbi çmimet kufi

Njoftimi i kryer nga Ministria mbi çmimet kufi që do të zbatohen nga organizata prodhuese duhet të përmbajë informacionin e mëposhtëm:
a) periudhën e zbatimit të çmimeve kufi;
b) zonën ku do të zbatohen çmimet kufi;
c) llojin e produktit peshkor që do t’i nënshtrohet vendosjes së çmimit kufi së bashku me kodin FAO alpha-3 për çdo specie;
 ç) çmimin kufi të vendosur për njësi peshe, sipas specieve;
d) valutën e përdorur.



